| **Joseph Cotten** |
| --- |
|  |
| Dž. Kotenas 1942 m. |
| Gimė | 1905 m. gegužės 15 d.Pitersbergas, Jungtinės Amerikos Valstijos JAV |
| Mirė | 1994 m. vasario 6 d. (88 metai)Vestvudas, Jungtinės Amerikos Valstijos JAV |
|  |
| Veikla | aktorius |

**Džozefas Češyras Kotenas jaunesnysis** (angl. *Joseph Cheshire Cotten Jr.*, 1905 m. gegužės 15 d. Pitersbergas, Virdžinija, JAV – 1994 m. vasario 6 d. Vestvudas, Kalifornija, JAV) – amerikiečių kino, teatro ir televizijos aktorius.

Biografija
----------

Džozefas Kotenas gimė 1905 m. Pitersberge, Virdžinijoje. Jis buvo pirmasis iš trijų sūnų pašto viršininko padėjėjo Džozefo Češyro Koteno vyresniojo (*Joseph Cheshire Cotten Sr.*) ir Sali Vilson Koten (*Sally Willson Cotten*) šeimoje.224 Dž. Kotenas augo Potvynio vandenų regione (*Tidewater regione*), atskleidė draminius gabumus ir buvo geras pasakotojas. 1923 m. kai Dž. Kotenui buvo 18 m. jo šeima Vašingtone jį leido į privačias Hikmano raiškumo mokyklos pamokas. Per Antrąjį pasaulinį karą Dž. Kotenas tarnavo „First Motion Picture Unit" padalinyje.

Dž. Kotenas užsidirbdavo sekmadieniais žaisdamas profesionalų futbolą, gaudavo po 25 dolerius už ketvirtį valandos. Baigęs mokslus prie Vilkokso ežero buvo įsidarbinęs gelbėtoju ir sukaupė pakankamai pinigų, kad su palūkanomis padengtų savo šeimos paskolą.4–7 1925 m. jis išsikėlė į Majamį ir už 35 dolerius per savaitę dirbo dienraščio „The Miami Herald" reklamos pardavėju. Pradėjo vaidinti Majamio civiliniame teatre ir ten dirbo penkerius metus, be to, dienraščiui „Herald" recenzuodavo spektaklius.

Dž. Kotenas išvyko į Niujorką ir pradėjo dirbti režisieriaus Deivido Belasko padėjėju. Ilgainiui tapo modeliu, radijo, Brodvėjaus teatrų, kino ir televizijos aktoriumi.

Išgarsėjo dirbdamas su savo draugu aktoriumi ir režisieriumi Orsonu Velsu. 1941 m. debiutavo kultiniame O. Velso filme „Pilietis Keinas", drauge su O. Velsu atlikdamas vieną iš pagrindinių vaidmenų. Ateinančius dvejus metus jis su O. Velsu bendradarbiavo dar dviejuose filmuose, būtent dramoje „Nuostabieji Ambersonai" („The Magnificent Ambersons", 1942) ir nuare „Kelionė į baimę" („Journey Into Fear", 1943).

Tuo metu jo karjera buvo pasiekusi viršūnę. Jis atliko pagrindinio neigiamo veikėjo vaidmenį Alfredo Hičkoko trileryje „Abejonės šešėlis" („Shadow of a Doubt", 1943) arba, priešingai, protagonisto vaidmenį „Oskaru" apdovanotame psichologiniame nuare „Dujų šviesa" („Gaslight", 1944); šiame filme vaidino ir Ingrid Bergman bei Čarlzas Bojeris. Dar vienas sėkmingas darbas su O. Velsu – pagrindinis vaidmuo paslaptingame nuare „Trečiasis žmogus" („The Third Man", 1949). Tais pačiais metais jis vėl bendradarbiavo su A. Hičkoku, vaidino dramoje „Ožiaragio ženklas" („Under Capricorn", 1949). Dž Kotenas su Merlin Monro atliko vaidmenį trileryje „Niagara" (1953).

Dž. Kotenas – periodinio leidinio „The American Magazine" modelis (1931).
6-ajame dešimtmetyje jis tebedirbo su O. Velsu atlikdamas antraplanius vaidmenis V. Šekspyro pjesės „Otelas" to paties pavadinimo adaptacijoje (1952) ir kriminaliniame filme „Blogio prisilietimas" („Touch of Evil", 1958). Savo karjeros pabaigoje jis dažnai pasirodydavo italų spagečių vesternuose (daugiausia Italijoje filmuoti vesternai) ir trileriuose. Taip pat verta paminėti vieną pagrindinių vaidmenų siaubo filme „Ša… Ša, mieloji Šarlote" („Hush… Hush, Sweet Charlotte", 1964), kariniame filme „Tora! Tora! Tora!" (1970) arba veiksmo trileryje „Oro uostas 1977" („Airport '77", 1977). Vienas paskutinių Dž. Koteno vaidmenų – antraplanis vaidmuo epiniame vesterne „Dangaus vartai" („Heaven’s Gate", 1980).

Asmeninis gyvenimas
-------------------

1931 m. Dž. Kotenas vedė Lenorą Kip (*Lenore Kipp*). Jų santuoka truko iki pat jos mirties 1960 m. Tais pačiais metais Dž. Kotenas vedė britų aktorę Patrišą Mediną, jų santuoką nutraukė tik aktoriaus mirtis. Džozefas Kotenas vaikų neturėjo.

1981 m. Dž. Kotenas patyrė širdies priepuolį, po jo ištiko insultas, dėl kurio aktorius negalėjo kalbėti ir jam prireikė ilgalaikės terapijos. 1990 m. Dž. Kotenui dėl vėžio buvo pašalintos gerklos. Sulaukęs 88-erių, mirė 1994 m. vasario 6 d. nuo plaučių uždegimo. Palaidotas Blandfordo kapinėse gimtajame Pitersberge, Virdžinijoje.

Filmografija
------------

* Dž. Koteno filmografija

Išnašos
-------

1. 1 2  Cotten, Joseph (1987). *Vanity Will Get You Somewhere*. San Francisco: Mercury House. ISBN 0-916515-17-6.
2. 1 2 3  „Joseph Cotten, 88, Dies Starred in 'Citizen Kane,' 'The Third Man'". *Los Angeles Times*. 1994-02-07.
3. ↑  World War II: The Movie – When the U.S. Army Air Forces needed 100,000 men to volunteer, General Hap Arnold recruited Hollywood. *Smithsonian Magazine*. Nuoroda tikrinta 2023-03-11.
4. ↑  Weil, Martin (1994-02-07). „Joseph Cotten, Film and Stage Actor, Dies; Starred in 'Citizen Kane,' The Third Man'". *The Washington Post* (FINAL leid.). p. d07.
5. ↑  EBERT, Roger. Joseph Cotten: Master of moods | Interviews | Roger Ebert. Nuoroda tikrinta 2023-03-11.
6. 1 2 3  „Joseph Cotten.Credits (text only)". IMDb. Nuoroda tikrinta 2023-03-11.
7. ↑  Hopper, Hedda (1960-10-08). „Joseph Cotten and Patricia Medina to Wed". *Los Angeles Times*. p. 4.
8. ↑  Meeks, Eric G. (2014) [2012]. *The Best Guide Ever to Palm Springs Celebrity Homes*. Horatio Limburger Oglethorpe. pp. 279–280, 294. ISBN 978-1479328598.
9. ↑  Oliver, Myrna (1994-02-07). „Debonair Actor Joseph Cotten Dies at 88". *Los Angeles Times*. Nuoroda tikrinta 2023-03-11.
10. ↑  Flint, Peter B. (1994-02-07). „Joseph Cotten, 88, Is Dead; Actor on Stage and in Films". *The New York Times*. Nuoroda tikrinta 2023-03-11.


-